དེ་ཉིད་སྤྱི་ལོ༡༢༡༩ལོ་ནས།སྤྱི་ལོ༡༢༢༥ལོའི་བར་ལོ་བདུན་རིང་སྟོད་མངའ་རིས་ཕྱོགས་སུ་བཞུགས་པའི་རིང་མཛངས་ཏིལ་ཆེན་དགོན་ཕྱག་བཏབ།དགོན་དེ་ནི་དཔལ་རྒྱལ་བ་འབྲི་གུང་བཀའ་བརྒྱུད་ཀྱི་ལོ་རྒྱུས་ལྡན་པའི་དགོན་རྙིང་ཞིག་ཡིན།དགོན་པ་དེ་ཆགས་ས་ནི།མཛངས་ཡུལ་ནས་གྱེན་དུ་ཆུ་ཚོད་གཅིག་ལྷག་ཙམ་གྱི་སར་ཆགས་ཡོད།ད་ལྟའི་སྐབས་སུ་སྔར་གྱི་དགོན་ཤུལ་དང་མཆོད་རྟེན་སོགས་མཇལ་རྒྱུ་ཡོད་པ་མ་ཟད་དེའི་ཁུལ་ལ་སྒྲུབ་གྲྭ་ཡང་མང་པོ་ཡོད།དུས་ནི་དུས་རབས་བཅོ་ལྔ་ཡས་མས་སུ་ཡིན་པར་གྲགས།མཛངས་ཏིལ་ཆེན་དགོན་ནི་སྒྲུབ་གྲྭའི་དགོན་པ་ཞིག་ཡིན་སྙམ།གང་ཡིན་ཟེར་ན།དགོན་པ་དེའི་ཆགས་སྟངས་ནི་གྲོང་གསེབ་ནས་ཐག་ཅུང་ཙམ་རིང་བ་དང་གནས་དབེན་པ་ཡིན་ཞིང་།བྲག་རིའི་བར་མཚམས་ལ་གནས་ཡོད་སྟབས་ལུས་སེམས་གཉིས་ལ་མཁོ་བའི་གནས་དབེན་པའི་སྒྲུབ་གྲྭ་ཞིག་ཡིན་སྙམ།དགོན་པ་དེའི་གཡས་གཡོན་ལ་སྒོམ་ཕུག་མང་ཙམ་ཡོད་པ་དང་དམིགས་བསལ་དུ་དགོན་པའི་གཡས་རི་སྒང་ལ་སྒོམ་ཕུག་རྙིང་པ་ཞིག་མཇལ་རྒྱུ་ཡོད།སྒོམ་ཕུག་དེའི་ནང་དུ་ལོ་ཙཱ་བ་ཆེན་པོ་རིན་ཆེན་བཟང་པོས་ལོ་ངོ་དུ་མ་རིང་སྒོམ་སྒྲུབ་ཉམས་ལེན་གནང་ཞིང་།དེ་བཞིན་ཀླུ་སྒྲུབ་གཉིས་པ་འབྲི་གུང༧སྐྱོབ་པ་འཇིག་རྟེན་གསུམ་མགོན་གྱི་ཐུགས་སྲས་སྤྱན་སྔ་ཤེས་རབ་འབྱུང་གནས་དང་གྲུབ་ཐོབ་སེངྒེ་ཡེས་ཤེས་ལ་སོགས་པའི་འབྲི་གུང་གི་གྲུབ་ཐོབ་མང་པོས་སྒོམ་སྒྲུབ་ཉམས་ལེན་གནང་བ་གྲགས།དུས་ཕྱིས་སུ་འབྲི་གུང་༧སྐྱབ་མགོན་ཆེ་ཚང་ཡི་བཞིན་ནོར་བུ་མཆོག་གིས་མཚམས་ཕུག་ཁ་ཤས་གསར་བསྐྲུན་གནང་ནས་སྒྲུབ་གྲྭ་རྒྱ་བསྐྱེད་གནང་།ད་ལྟ་ཡང་མཚམས་ཕུག་ཁ་ཤས་མཇལ་རྒྱུ་ཡོད།དེ་ལྟར་གླེ་མི་སེར་སྐྱ་ཐུན་མོང་ནས་བགྲོ་གླེང་རབ་དང་རིམ་པའི་འོགཏིལ་ཆེན་དགོན་པ་ནི་མཛངས་ཡུལ་ནས་ཅུང་ཙམ་ཐག་རིང་ཞིང་།ཏིལ་ཆེན་དགོན་པ་ནི་གཙོ་བོ་སྒྲུབ་གྲྭ་ཞིག་ཡིན།དགུན་དུས་ཁ་བ་འབབ་ཚད་མང་པས་འགྲུལ་བཞུད་སྟབས་བདེ་མེད་ལ།དབྱར་དུས་འཐུང་ཆུ་དཀོན་པ་སོགས་མཐུན་རྐྱེན་ཉུང་བ་འགལ་རྐྱེན་མང་བ་ལ་བརྟེན་ནས་སྒྲུབ་གྲྭ་དང་རྒྱུད་གྲྭ་གཉིས་སོ་སོར་དགོས་གལ་ཆེ་བ་དགོངས།རྒྱུད་གྲྭ་ནི་ཡུལ་མི་རྣམས་ཀྱིས་ཕྱག་མཆོད་བྱེད་ས་དང་ཡུལ་གྱི་སྤྱི་རིམ་ཚོགས་ས།ཆོས་དང་རིག་གནས་ཁག་ལ་གྲོས་མོལ་གནང་སའང་ཆགས་ཡོད།